CELEX: 32020R1994
Language: el
Date: 2020-12-04 00:00:00
Title: Εκτελεστικός κανονισμός (ΕΕ) 2020/1994 της Επιτροπής της 4ης Δεκεμβρίου 2020 για τη διόρθωση του εκτελεστικού κανονισμού (ΕΕ) 2020/1156 που επεκτείνει και στις εισαγωγές ορισμένων ελαφρώς τροποποιημένων, ανθεκτικών στη διάβρωση χαλύβων τον οριστικό δασμό αντιντάμπινγκ που επιβλήθηκε στις εισαγωγές ορισμένων ανθεκτικών στη διάβρωση χαλύβων καταγωγής Λαϊκής Δημοκρατίας της Κίνας με τον εκτελεστικό κανονισμό (ΕΕ) 2018/186

7.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 410/67
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1994 ΤΗΣ ΕΠΙΤΡΟΠΗΣ
         της 4ης Δεκεμβρίου 2020
         για τη διόρθωση του εκτελεστικού κανονισμού (ΕΕ) 2020/1156 που επεκτείνει και στις εισαγωγές ορισμένων ελαφρώς τροποποιημένων, ανθεκτικών στη διάβρωση χαλύβων τον οριστικό δασμό αντιντάμπινγκ που επιβλήθηκε στις εισαγωγές ορισμένων ανθεκτικών στη διάβρωση χαλύβων καταγωγής Λαϊκής Δημοκρατίας της Κίνας με τον εκτελεστικό κανονισμό (ΕΕ) 2018/186
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 13 παράγραφος 3 και το άρθρο 14 παράγραφοι 1 και 5,
         Εκτιμώντας τα ακόλουθα:
         
                     (1)
                  
                  
                     Με τον εκτελεστικό κανονισμό (ΕΕ) 2020/1156 της Επιτροπής (2), η Επιτροπή επέκτεινε τα μέτρα αντιντάμπινγκ που ισχύουν για ορισμένους ανθεκτικούς στη διάβρωση χάλυβες καταγωγής Λαϊκής Δημοκρατίας της Κίνας σε ορισμένους ελαφρώς τροποποιημένους ανθεκτικούς στη διάβρωση χάλυβες καταγωγής Λαϊκής Δημοκρατίας της Κίνας.
                  
               
                     (2)
                  
                  
                     Ειδικότερα, η Επιτροπή κατέληξε στο συμπέρασμα ότι οι οριστικοί δασμοί αντιντάμπινγκ που επιβλήθηκαν στο υπό εξέταση προϊόν, όπως αυτό ορίστηκε στην αρχική έρευνα, καταστρατηγούνταν από τις εισαγωγές ελαφρώς τροποποιημένων προϊόντων καταγωγής Λαϊκής Δημοκρατίας της Κίνας. Η έρευνα έδειξε ότι υπήρχε μεταβολή του τρόπου διεξαγωγής των εμπορικών συναλλαγών μεταξύ της Λαϊκής Δημοκρατίας της Κίνας και της Ένωσης, η οποία απέρρεε από πρακτική, διαδικασία ή εργασία για την οποία δεν υπήρχε ικανός αποχρών λόγος ή άλλη οικονομική δικαιολογία, πλην της επιβολής του δασμού. Η Επιτροπή διαπίστωσε επίσης ότι οι επανορθωτικές συνέπειες των δασμών εξουδετερώνονταν όσον αφορά τις τιμές και/ή τις ποσότητες του ομοειδούς προϊόντος. Τέλος, η Επιτροπή διαπίστωσε την ύπαρξη ντάμπινγκ για το ελαφρώς τροποποιημένο προϊόν σε σχέση με τις κανονικές αξίες που είχαν καθοριστεί προηγουμένως. Επομένως, σύμφωνα με το άρθρο 13 παράγραφος 1 του κανονισμού (EΕ) 2016/1036 (στο εξής: βασικός κανονισμός), η Επιτροπή κατέληξε στο συμπέρασμα ότι τα μέτρα αντιντάμπινγκ που ισχύουν για τις εισαγωγές ορισμένων ανθεκτικών στη διάβρωση χαλύβων καταγωγής Λαϊκής Δημοκρατίας της Κίνας θα πρέπει να επεκταθούν στις εισαγωγές του ελαφρώς τροποποιημένου προϊόντος καταγωγής Λαϊκής Δημοκρατίας της Κίνας.
                  
               
                     (3)
                  
                  
                     Ως εκ τούτου, το άρθρο 1 παράγραφος 1 του εν λόγω κανονισμού όρισε ότι ο οριστικός δασμός αντιντάμπινγκ που επιβλήθηκε με τον εκτελεστικό κανονισμό (ΕΕ) 2018/186 της Επιτροπής (3) επεκτείνεται στο ελαφρώς τροποποιημένο προϊόν. Ωστόσο, η διάταξη αυτή παρέλειψε να κάνει ρητή αναφορά στο επίπεδο των εφαρμοστέων δασμών.
                  
               
                     (4)
                  
                  
                     Για λόγους σαφήνειας και σύμφωνα με το άρθρο 13 παράγραφος 1 δεύτερο εδάφιο του βασικού κανονισμού, ο επεκταθείς δασμός είναι εκείνος που εφαρμόζεται για «όλες τις άλλες εταιρείες» στα αρχικά μέτρα. Το άρθρο 13 παράγραφος 1 του βασικού κανονισμού αναφερόταν ήδη ως βάση για την επέκταση των μέτρων στην αιτιολογική σκέψη 64 του εκτελεστικού κανονισμού (ΕΕ) 2020/1156. Σύμφωνα με το άρθρο 13 παράγραφος 1 δεύτερο εδάφιο του βασικού κανονισμού, η Επιτροπή μπορεί να επεκτείνει τους δασμούς έως τον δασμό αντιντάμπινγκ για όλες τις άλλες εταιρείες που επιβάλλεται στη χώρα που υπόκειται στα μέτρα. Ως εκ τούτου, η αναφορά στην εν λόγω διάταξη, καθώς και τα πορίσματα της έρευνας κατά της καταστρατήγησης με βάση τα διαθέσιμα στοιχεία δείχνουν σαφώς ότι ο επεκταθείς δασμός θα πρέπει να είναι αυτός που ορίζεται στο άρθρο 1 παράγραφος 2 του εκτελεστικού κανονισμού (ΕΕ) 2018/186 της Επιτροπής για «όλες τις άλλες εταιρείες», δηλαδή οριστικός δασμός αντιντάμπινγκ 27,9 %.
                  
               
                     (5)
                  
                  
                     Επιπλέον, το άρθρο 1 παράγραφος 1 του εκτελεστικού κανονισμού (ΕΕ) 2020/1156 περιλάμβανε ορισμένα τυπογραφικά λάθη, τα οποία είχαν ως αποτέλεσμα ασαφή περιγραφή του προϊόντος και των κωδικών ΣΟ που καλύπτονται από τον επεκταθέντα δασμό αντιντάμπινγκ, τα οποία έπρεπε να διορθωθούν. Το πεδίο κάλυψης του προϊόντος που αποτελεί αντικείμενο της έρευνας [σε σύγκριση με το υπό εξέταση προϊόν βάσει του εκτελεστικού κανονισμού (ΕΕ) 2018/186 της Επιτροπής] καθορίστηκε σαφώς στις αιτιολογικές σκέψεις 10 και 11 του κανονισμού (ΕΕ) 2020/1156.
                  
               
                     (6)
                  
                  
                     Ως εκ τούτου, η Επιτροπή αποφάσισε να διορθώσει την αιτιολογική σκέψη 64 και το άρθρο 1 παράγραφος 1 του εκτελεστικού κανονισμού (ΕΕ) 2020/1156, προκειμένου να επιβεβαιώσει το εφαρμοστέο επίπεδο των δασμών αντιντάμπινγκ. Όπως ορίζεται στην αιτιολογική σκέψη 65 και στο άρθρο 1 παράγραφος 4 του εκτελεστικού κανονισμού (ΕΕ) 2020/1156, το ορθό επίπεδο δασμού αντιντάμπινγκ, όπως διευκρινίζεται στην προηγούμενη αιτιολογική σκέψη, θα πρέπει επίσης να εισπραχθεί για τις εισαγωγές του προϊόντος που αποτελεί αντικείμενο της έρευνας καταγωγής Λαϊκής Δημοκρατίας της Κίνας οι οποίες εισήλθαν στην Ένωση βάσει της καταγραφής που επιβάλλει ο εκτελεστικός κανονισμός (ΕΕ) 2019/1948 της Επιτροπής (4) για την έναρξη της έρευνας. Ως εκ τούτου, τα αποτελέσματα της διόρθωσης αυτής θα πρέπει να αρχίσουν από την έναρξη ισχύος του εκτελεστικού κανονισμού (ΕΕ) 2020/1156 (δηλαδή από την 6η Αυγούστου 2020) και να περιλαμβάνουν την είσπραξη δασμών επί των εισαγωγών του προϊόντος που αποτελεί αντικείμενο της έρευνας οι οποίες υπόκειται σε καταγραφή.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Η αιτιολογική σκέψη 64 του εκτελεστικού κανονισμού (ΕΕ) 2020/1156 αντικαθίσταται από το ακόλουθο κείμενο:
               
                           «(64)
                        
                        
                           Συνεπώς, σύμφωνα με το άρθρο 13 παράγραφος 1 του βασικού κανονισμού, τα ισχύοντα μέτρα αντιντάμπινγκ στις εισαγωγές ορισμένων ανθεκτικών στη διάβρωση χαλύβων καταγωγής ΛΔΚ θα πρέπει να επεκταθούν στις εισαγωγές του προϊόντος που αποτελεί αντικείμενο της έρευνας, καταγωγής ΛΔΚ. Σύμφωνα με το άρθρο 13 παράγραφος 1 δεύτερο εδάφιο του βασικού κανονισμού, το προς επέκταση μέτρο θα πρέπει να είναι το μέτρο που καθορίζεται στο άρθρο 1 παράγραφος 2 του εκτελεστικού κανονισμού (ΕΕ) 2018/186 για “όλες τις άλλες εταιρείες”, που είναι οριστικός δασμός αντιντάμπινγκ ύψους 27,9 % ο οποίος εφαρμόζεται στην καθαρή τιμή, “ελεύθερη στα σύνορα της Ένωσης” πριν από την καταβολή δασμού.»
                        
                     
            
               2.   Το άρθρο 1 παράγραφος 1 του εκτελεστικού κανονισμού (ΕΕ) 2020/1156 αντικαθίσταται από το ακόλουθο κείμενο:
               
                  
                     2.«1.   Ο οριστικός δασμός αντιντάμπινγκ που εφαρμόζεται σε “όλες τις άλλες εταιρείες” και επιβλήθηκε με το άρθρο 1 παράγραφος 2 του εκτελεστικού κανονισμού (ΕΕ) 2018/186 στις εισαγωγές ορισμένων ανθεκτικών στη διάβρωση χαλύβων καταγωγής Λαϊκής Δημοκρατίας της Κίνας επεκτείνεται στις εισαγωγές πλατέων προϊόντων έλασης από σίδηρο ή κραματοποιημένο χάλυβα ή μη κραματοποιημένο χάλυβα· επικαλυμμένων ή επιχρισμένων, με θερμή επιψευδαργύρωση, με ψευδάργυρο και/ή αλουμίνιο και/ή μαγνήσιο, σε κράμα ή όχι με πυρίτιο· χημικά παθητικοποιημένων· με ή χωρίς περαιτέρω κατεργασία της επιφάνειας, όπως η επίχριση με έλαιο ή η συγκόλληση με σύντηξη· που περιέχουν κατά βάρος: το πολύ 0,5 % άνθρακα, το πολύ 1,1 % αλουμίνιο, το πολύ 0,12 % νιόβιο, το πολύ 0,17 % τιτάνιο και το πολύ 0,15 % βανάδιο· που παρουσιάζονται σε ρόλους, επιμήκη φύλλα και λεπτές λωρίδες, υπάγονται επί του παρόντος στους κωδικούς ΣΟ ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (κωδικοί TARIC: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093) και είναι καταγωγής Λαϊκής Δημοκρατίας της Κίνας.
                     Δεν περιλαμβάνονται τα ακόλουθα προϊόντα:
                     
                                 —
                              
                              
                                 προϊόντα από ανοξείδωτο χάλυβα, προϊόντα από πυριτιούχο χάλυβα για ηλεκτρικές εφαρμογές και προϊόντα από χάλυβα ταχείας κοπής,
                              
                           
                                 —
                              
                              
                                 προϊόντα που δεν έχουν υποστεί περαιτέρω επεξεργασία πέραν της θερμής έλασης ή της ψυχρής έλασης,
                              
                           
                                 —
                              
                              
                                 το προϊόν που ορίζεται στο άρθρο 1 παράγραφος 1 του εκτελεστικού κανονισμού (ΕΕ) 2018/186.»
                              
                           
               
            
         
         
            Άρθρο 2
            Ο παρών κανονισμός τίθεται σε ισχύ αναδρομικά από την 6η Αυγούστου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  Εκτελεστικός κανονισμός (ΕΕ) 2020/1156 της Επιτροπής, της 4ης Αυγούστου 2020, που επεκτείνει και στις εισαγωγές ορισμένων ελαφρώς τροποποιημένων, ανθεκτικών στη διάβρωση χαλύβων τον οριστικό δασμό αντιντάμπινγκ που επιβλήθηκε στις εισαγωγές ορισμένων ανθεκτικών στη διάβρωση χαλύβων καταγωγής Λαϊκής Δημοκρατίας της Κίνας με τον εκτελεστικό κανονισμό (ΕΕ) 2018/186 της Επιτροπής (ΕΕ L 255 της 5.8.2020, σ. 36).
         
            (3)  Εκτελεστικός κανονισμός (ΕΕ) 2018/186 της Επιτροπής, της 7ης Φεβρουαρίου 2018, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων ανθεκτικών στη διάβρωση χαλύβων καταγωγής Λαϊκής Δημοκρατίας της Κίνας (ΕΕ L 34 της 8.2.2018, σ. 16).
         
            (4)  Εκτελεστικός κανονισμός (ΕΕ) 2019/1948 της Επιτροπής, της 25ης Νοεμβρίου 2019, για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) 2018/186 της Επιτροπής στις εισαγωγές ορισμένων ανθεκτικών στη διάβρωση χαλύβων καταγωγής Λαϊκής Δημοκρατίας της Κίνας και για την υπαγωγή των εν λόγω εισαγωγών σε καταγραφή (ΕΕ L 304 της 26.11.2019, σ. 10).